Regulativ nr. 60 fra FN's Økonomiske Kommission for Europa (UN/ECE) - Ensartede bestemmelser for godkendelse af tohjulede motorcykler og knallerter med hensyn til førerbetjente betjeningsorganer, herunder identificering af betjeningsorganer, kontrolanordninger og indikatorer(1)

1. ANVENDELSESOMRÅDE

Dette regulativ finder anvendelse på tohjulede motorcykler og tohjulede knallerter for så vidt angår førerbetjente betjeningsorganer, herunder identificering af betjeningsorganer, kontrolanordninger og indikatorer.

2. DEFINITIONER

I dette regulativ forstås ved:

2.1. "godkendelse af et køretøj", godkendelse af en køretøjstype med hensyn til førerbetjente betjeningsorganer, hvor sådanne er monteret, og deres identificering

2.2. "køretøjstype", en klasse motordrevene køretøjer, som ikke adskiller sig med hensyn til de indretninger, der kan påvirke de førerbetjente betjeningsorganer

2.3. "køretøj", en tohjulet motorcykel som defineret i artikel 1, litra n), eller en tohjulet knallert, som defineret i artikel 1, litra m), i De Forenede Nationers konvention om vejtrafik (Wien 1968)

2.4. "betjeningsorgan", enhver del af køretøjet eller en anordning, der aktiveres direkte af føreren, og som ændrer et køretøjs eller en del af et køretøjs tilstand eller funktion

2.5. "styr", enhver del af den eller de stænger, der er forbundet til forgaflens øverste del (styrhoved) og ved hjælp af hvilken eller hvilke køretøjet styres

2.5.1. "styr: højre side", enhver del af styret, der set i retningen for fremadkørsel ligger på højre side af køretøjets midterplan i længderetningen

2.5.2. "styr: venstre side", enhver del af styret, der set i retningen for fremadkørsel ligger på venstre side af køretøjets midterplan i længderetningen

2.5.3. "styr: fremad", den del af styret, der finder sig på den side, der er længst væk fra føreren, når denne sidder i en kørestilling

2.6. "håndtag", den del af styret, der befinder sig længst fra midten, og ved hjælp af hvilke føreren holder fast i styret

2.6.1. "drejehåndtag", et håndtag, der styrer en af køretøjets funktionelle mekanismer, og som frit kan rotere rundt om styret, når det drejes af køretøjets fører

2.7. "stel", enhver del af køretøjets stel eller chassis, som motoren og/eller transmissionsenheden er fastgjort til, og/eller selve motoren eller transmissionsenheden

2.7.1. "stel: højre side", enhver del af stellet, der set i retningen for fremadkørsel ligger på højre side af køretøjets midterplan i længderetningen

2.7.2. "stel: venstre side", enhver del af stellet, der set i retningen for fremadkørsel ligger på venstre side af køretøjets midterplan i længderetningen

2.8. "betjeningsorgan efter vægtstangsprincippet", enhver anordning bestående af en arm, der drejer sig om et omdrejningspunkt, og ved hjælp af hvilken en af køretøjets funktionelle mekanismer aktiveres

2.8.1. "håndbetjent betjeningsorgan efter vægtstangsprincippet (håndgreb)", en vægtstang, der betjenes ved førerens håndkraft

NB:

Medmindre andet er angivet, virker et håndbetjent betjeningsorgan efter vægtstangsprincippet (håndgreb) ved kompression (dvs. bevægelse af vægtstangens spids mod den bærende konstruktion), f.eks. for at aktivere en bremsemekanisme eller foretage en udkobling.

2.8.2. "fodbetjent betjeningsorgan efter vægtstangsprincippet", en vægtstang, der betjenes ved kontakt mellem førerens fod og en "spore", der stikker ud fra vægtstangsarmen

2.8.3. "pedal", et betjeningsorgan efter vægtstangsprincippet, der betjenes ved kontakt mellem førerens fod og et trædestykke på vægtstangen, der er anbragt således, at der kan udøves tryk på vægtstangsarmen

NB:

Medmindre andet er angivet, virker en pedal ved nedtrykning, f.eks. at aktivere en bremsemekanisme.

2.8.4. "kørepedaler", de anordninger, der er forbundet til en form for transmission og kan bruges til fremdrift af en knallert

2.8.5. "vippearm", en vægtstang med omdrejningspunkt i eller nær midten og med et trædestykke eller en "spore" i hver ende, der betjenes ved kontakt mellem førerens fod og nævnte trædestykker eller "sporer" (jf. bilag 3, fig. 3)

2.9. "fodstøtte", de fremspring på hver side af køretøjet, hvor føreren anbringer fødderne, når han befinder sig i kørestillingen

2.10. "fodplade", den del af køretøjet, hvor føreren anbringer fødderne, når han sidder i den normale kørestilling, hvis køretøjet ikke er forsynet med kørepedaler eller fodstøtte for føreren

2.11. "med uret", den pågældende dels omdrejningsretning omkring en akse i samme retning som viserne på et ur, når den pågældende del ses oppefra eller fra ydersiden

2.11.1. "mod uret" har den modsatte mening

2.12. "kombineret driftsbremse", et betjeningssystem (hydraulisk aktion eller mekanisk forbindelse, eller begge dele), hvor både køretøjets for- og bagbremse aktiveres, i det mindste delvist, ved anvendelse af kun ét betjeningsorgan

2.13. "indikator", en anordning, som giver oplysninger om et systems eller en del af et systems funktion eller tilstand, f.eks. oplysninger om en væskestand

2.14. "kontrolanordning", et optisk signal, der angiver, at en anordning er aktiveret, eller angiver korrekt funktion eller tilstand, fejlfunktion eller fejltilstand, eller funktionssvigt

2.15. "symbol" et diagram til identificering af et betjeningsorgan, en kontrolanordning eller en indikator.

3. ANSØGNING OM TYPEGODKENDELSE

3.1. Ansøgningen om godkendelse af en køretøjstype med hensyn til førerbetjente betjeningsorganer skal indsendes af fabrikanten af køretøjet eller af dennes godkendte repræsentant.

3.2. Ansøgningen skal bilægges nedennævnte dokumenter i tre eksemplarer samt følgende oplysninger:

3.2.1. Tegninger, i relevant målestok og tilstrækkeligt detaljerede, af de dele af køretøjet, som forskrifterne i dette regulativ vedrører, og, hvis det er nødvendigt, af selve køretøjet.

3.3. Et køretøj, som er repræsentativt for den køretøjstype, der søges godkendt, skal indleveres til den tekniske tjeneste, der forestår godkendelsesprøvningen, med henblik på de prøvninger, der er omhandlet i punkt 5 i dette regulativ.

4. TYPEGODKENDELSE

4.1. Når forskrifterne i punkt 5 og 6 nedenfor opfyldes af den køretøjstype, som søges godkendt efter dette regulativ, meddeles godkendelse af køretøjstypen.

4.2. Hver godkendt type tildeles et godkendelsesnummer. De første to cifre i dette nummer (i øjeblikket 00 for regulativet i dettes oprindelige form) angiver den ændringsserie, som indeholder de seneste større tekniske ændringer, som var foretaget af dette regulativ på godkendelsestidspunktet. Samme kontraherende part må ikke tildele en anden køretøjstype det samme nummer.

4.3. Meddelelse om godkendelse eller afslag på godkendelse af en køretøjstype efter dette regulativ skal overgives de kontraherende parter, der anvender dette regulativ, ved hjælp af en formular, der er i overensstemmelse med modellen i bilag 1 til dette regulativ, sammen med tegninger og diagrammer, leveret af ansøgeren, i et format, der ikke er større end A4 (210 × 297 mm) eller er foldet til dette format, samt i et passende målestoksforhold.

4.4. På alle køretøjer, der er i overensstemmelse med en køretøjstype, der er godkendt i henhold til dette regulativ, skal der monteres et internationalt godkendelsesmærke med en kendelig og nemt tilgængelig placering, der er angivet i godkendelsesformularen, og dette mærke skal bestå af:

4.4.1. en cirkel, som omslutter bogstavet "E", efterfulgt af kendingsnummeret på den stat, som har meddelt godkendelse(2),

4.4.2. nummeret på dette regulativ efterfulgt af bogstavet "R", en bindestreg og typegodkendelsesnummeret til højre for cirklen, der er beskrevet i punkt 4.4.1.

4.5. Hvis køretøjet er i overensstemmelse med en køretøjstype, der i henhold til et eller flere andre regulativer, som danner bilag til overenskomsten, er godkendt i det land, der har godkendt køretøjet i henhold til dette regulativ, er det ikke nødvendigt at gentage det symbol, der er beskrevet i punkt 4.4.1. I så tilfælde skal regulativet og godkendelsesnumrene samt de ekstra symboler for alle de regulativer, som godkendelsen er udstedt efter i det land, hvor godkendelsen er udstedt i henhold til dette regulativ, placeres i lodrette kolonner til højre for det symbol, der er beskrevet i afsnit 4.4.1.

4.6. Godkendelsesmærket skal være letlæseligt og uudsletteligt.

4.7. Godkendelsesmærket skal være let tilgængeligt.

4.8. Bilag 2 til dette regulativ indeholder eksempler på udformningen af godkendelsesmærker.

5. GENERELLE FORSKRIFTER

5.1. Alle de i punkt 6.1, 6.2, 6.3 og 6.4 angivne førerbetjente betjeningsorganer skal befinde sig inden for førerens rækkevidde, når denne sidder i kørestillingen.

5.1.1. Førerens mulighed for at nå betjeningsorganerne må ikke forringes fordi, den forstyrres af et andet betjeningsorgan eller en del af selve motorcyklen.

5.1.2. De betjeningsorganer, der er nærmere omhandlet i punkt 6.1 til 6.4 nedenfor, skal placeres på de steder eller inden for de områder, der er angivet i de pågældende punkter.

5.1.3. De betjeningsorganer på styret, der er nærmere omhandlet i

punkt 6.2.1 (forbremse)

punkt 6.2.2.2 (bagbremse: knallerter)

punkt 6.3.1 (kobling)

punkt 6.4.1 (lydsignalapparat)

punkt 6.4.2.2 (betjeningsorgan for fjern- og nærlys)

punkt 6.4.3 (betjeningsorgan for blinklys)

skal placeres således at føreren kan nå dem uden at fjerne hånden fra det pågældende håndtag.

5.2. De betjeningsorganer, der er nærmere omhandlet i punkt 6.2.1, 6.2.2, 6.2.3 og 6.3.1, skal være udformet således, at de er i overensstemmelse med forskrifterne i bilag 3, del 1 (håndbetjente betjeningsorganer efter vægtstangsprincippet (håndgreb)) eller del 2 (fodbetjente betjeningsorganer efter vægtstangsprincippet, vippearme og pedaler).

5.3. Identifikation

5.3.1. Monterede betjeningsorganer, kontrolanordninger og indikatorer skal identificeres i overensstemmelse med bestemmelserne i bilag 4.

6. SÆRLIGE FORSKRIFTER

6.1. Motorbetjeningsorganer

6.1.1. Start

6.1.1.1. Motorens tændingskontakt: Hvis der er tale om en drejekontakt, skal bevægelsen fra stillingen fra slukket tænding ("off") til tændt tænding ("on") foregå i urets retning.

6.1.1.2. Startkontakt: Ingen særlige forskrifter.

6.1.1.3. Kombineret tændings- og startkontakt: Hvis der er tale om en drejekontakt, skal bevægelsen fra stillingen fra slukket tænding ("off") til tændt tænding ("on") til starterens aktiveringsstilling foregå i urets retning.

6.1.2. Hastighed

6.1.2.1. Styring af hastighed: Motorens hastighed skal styres ved hjælp af et håndbetjent betjeningsorgan.

Betjeningsorganets placering: på styret: i højre side.

Type betjeningsorgan: drejehåndtag på styr.

Drejeretning: mod uret for at øge hastigheden.

6.1.3. Standsning

6.1.3.1. Standsning af motor: Som en måde til standsning af motoren som alternativ til hovedkontakten (punkt 6.1.1.1) eller en dekompressionsventil (punkt 6.1.3.2 nedenfor), kan køretøjet forsynes med en afbryder for elektrisk strøm til motoren.

Betjeningsorganets placering: på styret: i højre side.

6.1.3.2. Manuel dekompression:

Betjeningsorganets placering: på styret

Type betjeningsorgan: betjeningsorgan efter vægtstangsprincippet (greb), eller drejehåndtag, forudsat at dette er kombineret med hastighedsstyringen (højre side).

6.2. Bremser

6.2.1. For(hjuls)bremse:

Betjeningsorganets placering: på styret: i højre side fremad

Type betjeningsorgan: håndbetjent betjeningsorgan efter vægtstangsprincippet (håndgreb)

6.2.2. Bag(hjuls)bremse:

6.2.2.1. Køretøjer udstyret med manuelt betjent kobling:

Betjeningsorganets placering: på stellet: i højre side

Type betjeningsorgan: pedal

6.2.2.2. Køretøjer uden manuel betjening af kobling

6.2.2.2.1. Køretøjer udstyret med kørepedaler skal være i overensstemmelse med forskriften, og køretøjer forsynet med en fodplade eller med fodstøtter integreret i en fodplade, som har en konstruktivt bestemt største hastighed, der ikke overstiger 100 km/h, kan være i overensstemmelse med forskriften.

Betjeningsorganets placering: på styret: i venstre side fremad

Type betjeningsorgan: håndbetjent betjeningsorgan efter vægtstangsprincippet (håndgreb)

6.2.2.2.2. Alle andre køretøjer

Betjeningsorganets placering: på stellet: i højre side

Type betjeningsorgan: pedal

6.2.2.3. Der er intet i forskrifterne i punkt 6.2.2.1 eller 6.2.2.2.1 i dette regulativ, der forbyder, at en knallert udstyret med kørepedaler, udstyres med en bag(hjuls)bremse, der virker ved en anordning, der aktiveres ved at træde pedalerne baglæns.

6.2.3. Kombineret driftsbremse: Intet i forskrifterne i punkt 6.2.1 eller 6.2.2 i dette regulativ forbyder, at et køretøj udstyres med en kombineret driftsbremse (jf. punkt 2.12).

Betjeningsorganets type og placering: som nærmere angivet i punkt 6.2.1 og 6.2.2.

6.2.4. Parkeringsbremse: Ingen særlige forskrifter.

Type betjeningsorgan: håndbetjent betjeningsorgan efter vægtstangsprincippet (håndgreb) eller pedal

6.3. Transmission

6.3.1. Kobling: betjeningsorgan

Betjeningsorganets placering: på styret: i venstre side fremad

Type betjeningsorgan: håndbetjent betjeningsorgan efter vægtstangsprincippet (håndgreb)

NB:

Ovennævnte forskrifter forbyder ikke, at der som anordning til betjening af koblingen anvendes et kombineret fodbetjent betjeningsorgan efter vægtstangsprincippet som betjeningsorgan for både kobling og gearskifte.

6.3.2. Betjeningsorgan for gearskifte

6.3.2.1. Hvis der er tale om køretøjer udstyret med et betjeningsorgan til gearskifte, der fungerer uafhængigt af betjeningsorganet til koblingen

Betjeningsorganets placering: på stellet: i venstre side

Type betjeningsorgan: fodbetjent betjeningsorgan efter vægtstangsprincippet eller vippearm.

6.3.2.1.1. Ved bevægelse af det fodbetjente betjeningsorgan efter vægtstangsprincippet eller den forreste del af vippearmen opad vælges trinvist gear, der øger hastigheden i fremadgående retning, mens det omvendte gælder for valg af gear, der reducerer hastigheden. Der skal forefindes en særskilt "neutral" stilling (frigear).

6.3.2.1.2. Bevægelse af det fodbetjente betjeningsorgan til gearskifte i fremadgående eller bagudgående retning er også tilladt. I dette tilfælde skal bevægelse af det fodbetjente betjeningsorgan efter vægtstangsprincippet i bagudgående retning betyde trinvist valg af gear, der øger hastigheden, mens det omvendte skal gælde for valg af gear, der reducerer hastigheden. Der skal forefindes en særskilt "neutral" stilling (frigear).

6.3.2.2. Hvis der er tale om køretøjer udstyret med et betjeningsorgan til gearskifte, der fungerer sammen med betjeningsorganet til koblingen:

Betjeningsorganets placering: på styret: i venstre side

Type betjeningsorgan: drejehåndtag på styr.

6.3.2.2.1. Drejning af håndtaget mod uret skal betyde trinvist valg af gear, der øger hastigheden i fremadgående retning, mens det omvendte gælder for valg af gear, der reducerer hastigheden. Der skal forefindes en særskilt "neutral" stilling (frigear).

6.4. Betjeningsorganer for lys og signalgivning

6.4.1. Lydsignalapparat

6.4.1.1. Hvis der er tale om køretøjer udstyret med et betjeningsorgan til gearskifte, der fungerer uafhængigt af betjeningsorganet til koblingen:

Betjeningsorganets placering: på styret: i venstre side

Type betjeningsorgan: knap

6.4.1.2. Hvis der er tale om køretøjer udstyret med et betjeningsorgan til gearskifte, der fungerer sammen med betjeningsorganet til koblingen:

Betjeningsorganets placering: på styret: i højre side

Type betjeningsorgan: knap

6.4.2. Lys

6.4.2.1. Omskifter til betjening af lygter

Hvis der er tale om en drejekontakt, skal drejning med uret trin for trin betyde tænding af køretøjets positionslygter og derefter køretøjets hovedlygter. Dette forhindrer ikke forekomsten af yderligere kontaktpositioner, hvis disse er tydeligt angivet. Lyskontakten kan, hvis dette ønskes, kombineres med tændingskontakten.

6.4.2.2. Omskifter for fjern- og nærlys

6.4.2.2.1. Hvis der er tale om køretøjer udstyret med et betjeningsorgan til gearskifte, der fungerer uafhængigt af betjeningsorganet til koblingen:

Betjeningsorganets placering: på styret: i venstre side

6.4.2.2.2. Hvis der er tale om køretøjer udstyret med et betjeningsorgan til gearskifte, der fungerer sammen med betjeningsorganet til koblingen:

Betjeningsorganets placering: på styret: i højre side

6.4.2.3. Lyssignalapparat: Betjeningsorganet for denne anordning skal befinde sig umiddelbart ved siden af omskifteren for fjern- og nærlys eller skal være en yderligere funktion på denne.

6.4.3. Omskifter for blinklys

Betjeningsorganets placering: på styret

Betjeningsorganet skal udformes således, at påvirkning af venstre del af betjeningsorganet eller bevægelse af betjeningsorganet mod venstre, set fra førerens stilling, aktiverer blinklysene i venstre side, og omvendt for så vidt angår blinklysene i højre side.

Betjeningsorganet skal være tydeligt mærket på en sådan måde, at det angiver på hvilken side af køretøjet betjeningsorganet aktiverer blinklysene.

6.5. Betjeningsorganer for brændstoftilførsel

6.5.1. Koldstartsanordning. Betjeningsorganet skal være placeret således, at føreren har rimelig og let adgang til det.

6.5.2. Betjeningsorgan til manuel afbrydelse af brændstoftilførsel. Dette betjeningsorgan skal have separate stillinger for "OFF", "ON" og "RESERVE" (hvis der findes en reserveforsyning).

Betjeningsorganet skal være i ON-stillingen, når det står i den retning, som brændstoffet strømmer i fra tanken til motoren: i OFF-stillingen, når det står på tværs af brændstofstrømmen, og i RESERVE-stillingen, når det står i modsat retning af brændstofstrømmen.

6.5.2.1. Hvis en maskine er udstyret med reserveforsyning, skal føreren kunne skifte til denne i siddende stilling.

7. ÆNDRINGER AF KØRETØJSTYPEN

7.1. Enhver ændring af køretøjstypen skal anmeldes til den administrative myndighed, som har godkendt køretøjstypen. Denne myndighed kan så enten:

7.1.1. vurdere, at de foretagne ændringer ikke har en væsentlig negativ virkning, og at køretøjet under alle omstændigheder stadig opfylder forskrifterne, eller

7.1.2. anmode om en yderligere prøvningsrapport fra den tekniske tjeneste, der har ansvaret for afprøvningen.

7.2. Bekræftelse eller nægtelse af godkendelse, med angivelse af ændringerne, meddeles de kontraherende parter, som anvender dette regulativ, via den ovenfor i punkt 4.3 anførte procedure.

8. PRODUKTIONENS OVERENSSTEMMELSE

8.1. Ethvert køretøj, som bærer et godkendelsesmærke som foreskrevet i dette regulativ, skal være i overensstemmelse med den godkendte køretøjstype, navnlig hvad angår førerbetjente betjeningsorganer.

8.2. For at kontrollere overensstemmelsen med de i punkt 8.1 foreskrevne krav skal der foretages et tilstrækkeligt antal stikprøver på serieproducerede køretøjer, som bærer det godkendelsesmærke, som kræves ifølge dette regulativ.

9. SANKTIONER I TILFÆLDE AF PRODUKTIONENS MANGLENDE OVERENSSTEMMELSE

9.1. Godkendelser, som er meddelt for en type køretøj i henhold til dette regulativ, kan inddrages, hvis forskrifterne i punkt 8.1 ovenfor ikke er opfyldt, eller hvis køretøjet eller køretøjerne ikke har bestået den i punkt 8.2 foreskrevne kontrol.

9.2. Hvis en kontraherende part, der anvender dette regulativ, tilbagetrækker en tidligere udstedt godkendelse, skal den straks underrette de andre kontraherende parter, der anvender dette regulativ, ved hjælp af en kopi af godkendelsesformularen, som i slutningen med store typer er forsynet med den underskrevne og daterede påskrift "GODKENDELSEN TRUKKET TILBAGE".

10. FULDSTÆNDIG OPHØRT PRODUKTION

Hvis indehaveren af godkendelsen helt ophører med at fremstille en køretøjstype, der er godkendt i henhold til dette regulativ, skal han meddele dette til den myndighed, der har udstedt godkendelsen. Ved modtagelse af den relevante meddelelse skal den pågældende myndighed meddele dette til de andre kontraherende parter, der anvender dette regulativ, ved hjælp af en kopi af godkendelsesformularen, som i slutningen med store typer er forsynet med den underskrevne og daterede påskrift "PRODUKTIONEN OPHØRT".

11. NAVNE OG ADRESSER PÅ TEKNISKE TJENESTER, DER UDFØRER GODKENDELSESPRØVNINGER, OG PÅ MYNDIGHEDER

De kontraherende parter, der anvender dette regulativ, skal oplyse FN's sekretariat om navne og adresser på tekniske tjenester, der udfører godkendelsesprøvninger, og på myndigheder, der udsteder godkendelse, og hvortil formularer til attestering af godkendelse af eller afslag på eller udvidelse eller tilbagetrækning af godkendelser, der er udstedt i andre lande, sendes.

12. OVERGANGSBESTEMMELSER

Brugen af de symboler, der er angivet i bilag 4 til dette regulativ, er obligatorisk fra 1. juli 1986.

(1) Offentliggøres i henhold til artikel 4, stk. 5, i Rådets afgørelse 97/836/EF af 27. november 1997 (EFT L 346 af 17.12.1997, s. 78).

(2) 1 for Tyskland, 2 for Frankrig, 3 for Italien, 4 for Nederlandene, 5 for Sverige, 6 for Belgien, 7 for Ungarn, 8 for Tjekkiet, 9 for Spanien, 10 for Jugoslavien, 11 for Det Forenede Kongerige, 12 for Østrig, 13 for Luxembourg, 14 for Schweiz, 15 ..., 16 for Norge, 17 for Finland, 18 for Danmark, 19 for Rumænien, 20 for Polen, 21 for Portugal, 22 for Den Russiske Føderation, 23 for Grækenland, 24 ..., 25 for Kroatien, 26 for Slovenien, 27 for Slovakiet, 28 for Belarus og 29 for Estland. Følgende numre tildeles andre lande i den rækkefølge de ratificerer eller tiltræder aftalen om gensidig anerkendelse af udstyr og dele til motorkøretøjer, og FN's generalsekretær meddeler de kontraherende parter de således tildelte numre.

BILAG 1

>PIC FILE= "L_2004095DA.001802.TIF">

BILAG 2

UDFORMNING AF TYPEGODKENDELSESMÆRKER

Model A

(se punkt 4.4 i dette regulativ)

>PIC FILE= "L_2004095DA.001902.TIF">

Det ovennævnte godkendelsesmærke, der er påmonteret et køretøj, angiver, at den pågældende køretøjstype med hensyn til førerbetjente betjeningsorganer er godkendt i Nederlandene (E 4) i henhold til regulativ nr. 60 med godkendelsesnummer 002439. Godkendelsesnummeret angiver, at godkendelsen er udstedt i henhold til forskrifterne i regulativ nr. 60 i den oprindelige udgave.

Model B

(se punkt 4.5 i dette regulativ)

>PIC FILE= "L_2004095DA.001903.TIF">

Ovennævnte godkendelsesmærke, der er påmonteret et køretøj, viser, at den pågældende køretøjstype er godkendt i Nederlandene (E 4), i henhold til regulativ nr. 60 og 10(1).

Godkendelsesnummeret angiver, at regulativ nr. 60 på de tidspunkter, hvor de respektive godkendelser er udstedt, ikke var blevet ændret, og at regulativ nr. 10 allerede omfattede en serie af ændringer, kaldet 01.

(1) Det sidstnævnte nummer er kun et eksempel.

BILAG 3

SÆRLIGE BESTEMMELSER VEDRØRENDE BETJENINGSORGANER EFTER VÆGTSTANGSPRINCIPPET

1. DEL 1: HÅNDBETJENTE BETJENINGSORGANER EFTER VÆGTSTANGSPRINCIPPET (HÅNDGREB)

1.1. Den største afstand mellem forkanten af det håndbetjente betjeningsorgan efter vægtstangsprincippet (håndgrebet) og bagkanten af håndtaget må ikke overstige 120 mm målt vinkelret på håndtagets akse på et hvilket som helst punkt mellem håndtagets midtpunkt og dets ende nærmest det håndbetjente betjeningsorgans (håndgrebets) omdrejningspunkt (jf. figur 1 a)). Hvis der er tale om køretøjer udstyret med et betjeningsorgan til gearskifte, der fungerer sammen med betjeningsorganet til koblingen, må den største afstand ikke overstige 135 mm.

1.2. Denne afstand kan være større på den anden side af håndtagets midtpunkt i retning af den åbne ende af det håndbetjente betjeningsorgan efter vægtstangsprincippet (håndgrebet).

1.3. Mindsteafstanden (frigangen) mellem bagkanten af det håndbetjente betjeningsorgan efter vægtstangsprincippet (håndgrebet) og håndtagets forkant må ikke være under 45 mm på noget punkt mellem håndtagets ydre ende og dets midtpunkt (jf. figur 1 b)).

1.4. Denne afstand kan være mindre på den anden side af håndtagets midtpunkt i retning af omdrejningspunktet, men må under ingen omstændigheder være under 25 mm.

1.5. Den ydre ende af det håndbetjente betjeningsorgan efter vægtstangsprincippet (håndgrebet) må ikke rage ud over håndtagets ende med mere end 30 mm, når håndgrebet er fuldt trukket (jf. figur c)).

2. DEL 2: FODBETJENTE BETJENINGSORGANER EFTER VÆGTSTANGSPRINCIPPET, VIPPEARME OG PEDALER

2.1. Fodbetjente betjeningsorganer efter vægtstangsprincippet

2.1.1. Den største afstand mellem bagkanten på "sporen" på det fodbetjente betjeningsorgan efter vægtstangsprincippet og bagkanten på den tilhørende fodstøtte må ikke overstige 200 mm på noget punkt på "sporen" på det fodbetjente betjeningsorgan efter vægtstangsprincippet (jf. figur 2).

2.1.2. Den mindste afstand mellem bagkanten på "sporen" på det fodbetjente betjeningsorgan efter vægtstangsprincippet og forkanten på den tilhørende fodstøtte må ikke være mindre end 105 mm på noget punkt på "sporen" på det fodbetjente betjeningsorgan efter vægtstangsprincippet (jf. figur 2).

2.1.3. Hvis fodstøtterne kan justeres, måles disse afstande i de normale justeringspunkter for fodstøtten, som angivet i fabrikantens instruktioner til køretøjets ejer/bruger (brugervejledningen), og med det fodbetjente betjeningsorgan efter vægtstangsprincippet i den af fabrikanten foreskrevne stilling.

2.2. Vippearme

2.2.1. Afstanden (K) mellem trædestykkets bagkant, eller bagkanten af den "spore", der befinder sig i forreste ende af vippearmen, og fodstøttens bagkant må ikke være over 200 mm eller under 60 mm (jf. figur 3).

2.2.2. Afstanden (L) mellem trædestykkets forkant, eller forkanten af den "spore", der befinder sig i bagerste ende af vippearmen, og fodstøttens bagkant må ikke være over 100 mm eller under 50 mm (jf. figur 3).

2.2.3. Hvis fodstøtterne kan justeres, måles disse afstande i de normale justeringspunkter for fodstøtten, som angivet i brugervejledningen, og med vippearmen i den af fabrikanten foreskrevne stilling.

2.3. Pedaler

2.3.1. Køretøjer udstyret med fodstøtter

2.3.1.1. Den største afstand mellem bagkanten på pedalens trædestykke og bagkanten på den tilhørende fodstøtte må ikke på noget punkt overstige 170 mm (jf. figur 4).

2.3.1.2. Den mindste afstand mellem bagkanten på pedalens trædestykke og forkanten på den tilhørende fodstøtte må ikke på noget punkt være mindre end 50 mm (jf. figur 4).

2.3.1.3. Hvis fodstøtterne kan justeres, måles disse afstande i de normale justeringspunkter for fodstøtten, som angivet i brugervejledningen, og med pedalen i den af fabrikanten foreskrevne stilling.

2.3.2. Køretøjer udstyret med fodplade

2.3.2.1. Den største afstand mellem fodpladens overflade og det højeste punkt på pedalens trædestykke, målt vinkelret på fodpladens overflade umiddelbart ved siden af pedalen, må ikke overstige 105 mm (jf. figur 5).

2.3.2.2. Den yderste ende af pedalens trædestykke må ikke rage mere end 25 mm uden for fodpladens yderkant (jf. figur 5).

Figur 1 a)

>PIC FILE= "L_2004095DA.002101.TIF">

Figur 1 b)

>PIC FILE= "L_2004095DA.002201.TIF">

Figur 1 c)

>PIC FILE= "L_2004095DA.002202.TIF">

Figur 2

>PIC FILE= "L_2004095DA.002301.TIF">

Figur 3

>PIC FILE= "L_2004095DA.002302.TIF">

Figur 4

>PIC FILE= "L_2004095DA.002401.TIF">

Figur 5

>PIC FILE= "L_2004095DA.002402.TIF">

BILAG 4

BETJENINGSORGANER, KONTROLANORDNINGER OG INDIKATIORER, SOM, HVIS DE FOREFINDES, SKAL VÆRE IDENTIFICERET, OG HERTIL ANVENDTE SYMBOLER(1)

1. I dette bilag specificeres symboler, dvs. standardtegn, der bruges til at identificere bestemte betjeningsorganer, indikatorer og kontrolanordninger på en motorcykel eller knallert og til at gøre det lettere at betjene sådanne. Ligeledes angives farver på mulige optiske kontrolanordninger, som advarer føreren med hensyn til funktion eller fejl på anordninger og udstyr tilsluttet de pågældende betjeningsorganer.

2. Dette bilag finder anvendelse på de betjeningsorganer, som, når de bruges, er monteret på instrumentbrættet eller i umiddelbar nærhed af motorcyklens eller knallertens fører. Denne definition af anvendelse betyder ikke, at hver af de i dette bilag anførte betjeningsorganer nødvendigvis skal forefindes.

3. Symboler skal, når de ses af føreren siddende i kørestilling, kunne genkendes som vist i punkt 5 nedenfor.

4. Symbolerne skal fremstå klart mod baggrunden, idet de enten skal være lyse på en mørk baggrund eller mørke på en lys baggrund.

5. Symbolet skal placeres på eller umiddelbart ved siden af det betjeningsorgan eller den kontrolanordning, der skal identificeres. Hvor dette ikke er muligt, skal symbolet forbindes med tilhørende betjeningsorgan eller kontrolanordning med en ubrudt linje, der er så kort som muligt.

6. Hvis der i et symbol vises en motorcykel/(knallert) eller en del af en motorcykel/(knallert) set fra siden, antages det, at der er tale om en motorcykel/(knallert), der kører fra højre mod venstre.

7. Fokuseret lys vises ved parallelle stråler og spredt lys ved divergerende stråler.

8. Når følgende farver anvendes på optiske kontrolanordninger, skal de angive følgende:

Rød: Fare

Gul: Forsigtighed

Grøn: Sikkerhed

(Blå må kun anvendes til kontrolanordningen for forlygtens fjernlys).

9. Betegnelse for og illustration af symboler

>TABELPOSITION>

(1) I overensstemmelse med den internationale standard ISO 6727-1981 og 4129-1978. For at sikre en korrekt grafisk gengivelse og overholdelse af de nøjagtige proportioner er symbolerne reproduceret i overensstemmelse med ISO-kvadratnettet (se også tillægget til dette bilag).

Tillæg

Grundmønster for de symboler, der er vist i bilag 4

Figur 1

Grundmønstret

>PIC FILE= "L_2004095DA.003702.TIF">

Grundmønstret omfatter:

1. et grundkvadrat med sider på 50 mm; denne dimension svarer til den nominelle dimension "a" i grundmønstret

2. en grundcirkel med en diameter på 56 mm og med tilnærmelsesvis samme areal som grundkvadratet (1)

3. en anden cirkel med en diameter på 50 mm, som er den indskrevne cirkel i grundkvadratet (1)

4. et andet kvadrat, hvis hjørner ligger på grundcirklen (2), og hvis sider er parallelle med grundkvadratets side (1)

5 og 6. To rektangler med samme areal som grundkvadratet (1); de ligger vinkelret på hinanden og skærer de modstående sider af grundkvadratet symmetrisk

7. et tredje kvadrat, hvis sider går gennem grundkvadratets (1) og grundcirklens (2) skæringspunkter med en vinkel på 45°, hvilket giver de største horisontale og vertikale dimensioner i grundmønsteret

8. en irregulær ottekant bestående af linjer, der danner en vinkel på 30° med siderne i kvadratet (7).

Grundmønsteret ligger på et kvadratnet med en inddeling på 12,5 mm, som er sammenfaldende med grundkvadratet (1).